Στέργιος Β. Μπούσιος

Στέργιος Β. Μπούσιος είναι Έλληνας Ογκολόγος, Ερευνητής και Ακαδημαϊκός γιατρός με εξειδίκευση στους Ουρολογικούς και Γυναικολογικούς Καρκίνους και τον Καρκίνο Αγνώστου Πρωτοπαθούς Εστίας.

Έχει υπηρετήσει ως Επιμελητής Ογκολόγος στο Νοσοκομείο Medway NHS Foundation Trust. Το 2025 εκλέχθηκε Αναπληρωτής Καθηγητής Ογκολογίας στην Ιατρική Σχολή Πανεπιστημίου Ιωαννίνων, και ανέλαβε τη διεύθυνση της Ογκολογικής Κλινικής του Πανεπιστημιακού Νοσοκομείου Ιωαννίνων.

 Πρώιμη καριέρα και εργασία 
Ο Στέργιος Μπούσιος ειδικεύτηκε στην Παθολογική Ογκολογία στην Ογκολογική Κλινική του Πανεπιστημιακού Νοσοκομείου Ιωαννίνων (2010–2013). Έλαβε υποτροφίες από την European School of Oncology και την Εταιρεία Ογκολόγων Παθολόγων Ελλάδας (ΕΟΠΕ) και πραγματοποίησε κλινική και εργαστηριακή έρευνα στο Royal Marsden Hospital στο Λονδίνο (2014–2015). Υπερασπίστηκε τη διδακτορική του διατριβή στο Πανεπιστήμιο Ιωαννίνων το 2016. Η έρευνά του επικεντρώθηκε στη μελέτη κυκλοφορούντων νεοπλασματικών κυττάρων και νεοπλασματικών κυττάρων με βλαστικό φαινότυπο και επιθηλιακής μεσεγχυματικής μετατροπής σε περιφερικό αίμα ασθενών με Καρκίνο Αγνώστου Πρωτοπαθούς Εστίας και Συμπαγείς Όγκους, και στη συσχέτισή τους με κλινικοπαθολογοανατομικές παραμέτρους και έκβαση της νόσου. Το 2017, επιλέχθηκε από την Επιτροπή Υποτροφιών και Βραβείων της European Society for Medical Oncology (ESMO) για το πρόγραμμα ESMO Leaders Generation.

Στο Medway NHS Foundation Trust διετέλεσε Διευθυντής του Τμήματος Έρευνας και Καινοτομίας. Στο Ηνωμένο Βασίλειο κατείχε ακαδημαϊκούς ρόλους σε King's College London, Kent and Medway Medical School (University of Kent) και Canterbury Christ Church University. Έχει δημοσιεύσει περισσότερες από 145 εργασίες σε κορυφαία περιοδικά. Το έργο του έχει λάβει πάνω από 4.000 αναφορές με δείκτη απήχησης 42 (Scopus).

 Ερευνητικές δραστηριότητες 
Τα ερευνητικά του ενδιαφέροντα εστιάζονται στην εξατομικευμένη θεραπεία ασθενών με νεοπλασματικές νόσους, στην Ιατρική Ακριβείας και στις στοχεύουσες και βιολογικές θεραπείες για καρκίνους ουροποιητικού, γυναικολογικούς καρκίνους και καρκίνο στην κύηση. Είναι κύριος ερευνητής ή συνερευνητής σε διεθνείς κλινικές δοκιμές, συμπεριλαμβανομένων των LITESPARK-005, STAMPEDE και STAR.

Έχει συνεργαστεί διεθνώς με τον καθηγητή V.V. Sumbayev για τις ενδοκυτταρικές και εξωκυτταρικές δραστηριότητες του VISTA, που ρυθμίζεται από ανοσοκατασταλτικούς παράγοντες στο μικροπεριβάλλον όγκου. Έχει συνεργαστεί επίσης με τον καθηγητή Saak Ovsepian στην ανάλυση στεροειδών ορμονών με UHPSFC-MS. 

 Βραβεία και διακρίσεις 
 2025: Επίτιμος Καθηγητής Παθολογικής Ογκολογίας και Επίτιμος Διευθυντής Έρευνας & Καινοτομίας, Medway NHS Foundation Trust.
 2023: Επισκέπτης Καθηγητής, Canterbury Christ Church University.
 2020: Επίτιμος Ανώτερος Λέκτορας στο King's College London.
 2021–σήμερα: Εταίρος του Royal College of Physicians, Λονδίνο.
 2017: Επιλογή στο πρόγραμμα ESMO Leaders Generation.
 2016: Βραβείο 2ης καλύτερης προφορικής ανακοίνωσης στο 3ο Ελληνικό Συνέδριο Ογκολογίας, Ιωάννινα.
 2015: Υπότροφος ΕΟΠΕ στο Royal Marsden Hospital, Λονδίνο.
 2014–2015: Υπότροφος European School of Oncology, Royal Marsden Hospital.

 Παραπομπές